C 342/70
EL
Επίσημη Εφημερίδα της Ευρωπαϊκής Ένωσης
6.9.2022
Τετάρτη 16 Φεβρουαρίου 2022
2.
καλεί την Επιτροπή να καταστήσει τις υπεράκτιες ανανεώσιμες πηγές ενέργειας, καθώς και άλλες συναφείς ενεργειακές τεχνολογίες, βασικό στοιχείο του ενεργειακού συστήματος της ΕΕ έως το 2050· 3. τονίζει ότι η εξοικονόμηση ενέργειας, η ενεργειακή απόδοση και οι ανανεώσιμες πηγές ενέργειας συγκαταλέγονται μεταξύ των βασικών μοχλών για την επίτευξη μιας οικονομίας με μηδενικό ισοζύγιο εκπομπών· υπενθυμίζει την προσήλωση της Ένωσης στην αρχή της προτεραιότητας στην ενεργειακή απόδοση και υπογραμμίζει ότι είναι σημαντικό να εφαρμόζεται αυτή η αρχή σε όλες τις σχετικές νομοθεσίες και πρωτοβουλίες· 4. επισημαίνει ότι οι στόχοι παραγωγής ενέργειας για τις υπεράκτιες ανανεώσιμες πηγές ενέργειας σε όλες τις θαλάσσιες λεκάνες της ΕΕ, όπως περιγράφονται στην ανακοίνωση της Επιτροπής COM(2020)0741, είναι τουλάχιστον 60 GW έως το 2030 και 340 GW έως το 2050· υπενθυμίζει ότι, σύμφωνα με την εκτίμηση επιπτώσεων που συνοδεύει την ανακοίνωση της Επιτροπής COM(2020)0562 (16), η εγκατεστημένη δυναμικότητα της υπεράκτιας αιολικής ενέργειας θα πρέπει να ανέρχεται σε 70 -79 GW προκειμένου να διασφαλιστεί μια ανταγωνιστική ως προς το κόστος πορεία προς τη μείωση κατά 55 % έως το 2030· καλεί τα κράτη μέλη και τον δημόσιο και ιδιωτικό τομέα να υπερβούν τον στόχο μείωσης κατά 55 % έως το 2030· παροτρύνει την Επιτροπή να αναθεωρήσει τους κανόνες που διέπουν τις κρατικές ενισχύσεις και τις δημόσιες συμβάσεις προκειμένου να διασφαλιστεί ανταγωνιστική ως προς το κόστος μετάβαση που να υποστηρίζεται από μια εύρυθμα λειτουργούσα αγορά που θα προωθεί την υιοθέτηση της υπεράκτιας αιολικής ενέργειας· σημειώνει ότι υπάρχουν περιοχές με ευρέως αναξιοποίητο δυναμικό υπεράκτιων ανανεώσιμων πηγών ενέργειας, όπως ο Ατλαντικός, η Μεσόγειος, η Βαλτική ή η Μαύρη Θάλασσα· τονίζει ότι η απόφαση εξεύρεσης χώρου για αυτή την πρόσθετη δυναμικότητα υπεράκτιων ανανεώσιμων πηγών ενέργειας έως το 2030 είναι υψίστης σημασίας και θα πρέπει να θεωρηθεί προτεραιότητα και να καθοριστεί στην ΕΕ πριν από το 2023-2024, ώστε να καταστεί εφικτή η κατασκευή υποδομών έως το 2030· επισημαίνει ότι η ανταγωνιστικότητα της υπεράκτιας αιολικής ενέργειας και της ωκεάνιας ενέργειας ως πηγών ενέργειας θα συνεχίσει να αυξάνεται και οι τιμές θα συνεχίσουν να μειώνονται περαιτέρω παράλληλα με τη συνεχή ανάπτυξη και εφαρμογή τους· επισημαίνει ότι οι υπεράκτιες ανανεώσιμες πηγές ενέργειας αποτελούν βιώσιμη πηγή ενέργειας και ότι ένα βιώσιμο και αξιόπιστο ενεργειακό σύστημα πρέπει να συνδυάζει τις υπεράκτιες ανανεώσιμες πηγές ενέργειας με άλλες ενεργειακές τεχνολογίες, δυνατότητες αποθήκευσης και ευέλικτη κατανάλωση ενέργειας· 5. πιστεύει ότι οι υπεράκτιες ανανεώσιμες πηγές ενέργειας πρέπει να είναι βιώσιμες σε ολόκληρη την αξιακή αλυσίδα και να έχουν περιορισμένες δυσμενείς επιπτώσεις στο περιβάλλον και στην οικονομική, κοινωνική και εδαφική συνοχή· υπενθυμίζει την υπόσχεση που διατυπώθηκε στην Ευρωπαϊκή Πράσινη Συμφωνία ότι δεν θα πρέπει να μείνει κανείς στο περιθώριο· υπογραμμίζει ότι η ευημερία των ανθρώπων θα πρέπει να βρίσκεται στο επίκεντρο της πράσινης μετάβασης· 6. σημειώνει το ανταγωνιστικό πλεονέκτημα των εταιρειών και των τεχνολογιών της ΕΕ στον τομέα των υπεράκτιων ανανεώσιμων πηγών ενέργειας· καλεί την Επιτροπή να διασφαλίσει ότι η ΕΕ παραμένει στην τεχνολογική πρωτοπορία, διατηρεί το ειδικευμένο εργατικό δυναμικό και παρέχει οικονομικά προσιτή, ασφαλή και βιώσιμη ενέργεια, ενώ, παράλληλα, λαμβάνει υπόψη τις δυνητικές επιπτώσεις, συμπεριλαμβανομένων εκείνων που σχετίζονται με την κλιματική αλλαγή, καθώς και τον αντίκτυπο στο θαλάσσιο περιβάλλον· τονίζει πόσο σημαντικό είναι να διατηρηθεί αυτό το ανταγωνιστικό πλεονέκτημα· υπογραμμίζει τις δυνατότητες για σημαντική ανάπτυξη του τομέα και τη συμβολή του στην οικονομία της ΕΕ, συμπεριλαμβανομένων των εξαγωγών τεχνολογίας και συστημάτων· τονίζει ότι είναι σημαντικό να στηριχθούν οι επενδύσεις σε Ε&Α και η περαιτέρω ανάπτυξη να βασιστεί σε ένα καινοτόμο τεχνολογικό και βιομηχανικό σύστημα στον τομέα των υπεράκτιων ανανεώσιμων πηγών ενέργειας μέσω διασυνοριακών συνεργασιών και εταιρικών σχέσεων στο πλαίσιο του προγράμματος «Ορίζων Ευρώπη», προκειμένου να διευκολυνθούν και να υποστηριχθούν ισχυρές ευρωπαϊκές αξιακές αλυσίδες, οι οποίες είναι ζωτικής σημασίας για τη διττή μετάβαση, και παράλληλα να διασφαλιστεί η ταχεία υιοθέτηση των καινοτομιών που αναπτύσσονται σε αυτόν τον τομέα· τονίζει πόσο σημαντικοί είναι οι βιομηχανικοί χώροι εργασίας υψηλής ποιότητας για τη διευκόλυνση της δίκαιης μετάβασης· 7.
υπογραμμίζει την ανάγκη να διατηρηθεί μια καθαρή, ανταγωνιστική και βιώσιμη αλυσίδα εφοδιασμού για τις υπεράκτιες ανανεώσιμες πηγές ενέργειας στην Ευρωπαϊκή Ένωση· τονίζει, συνεπώς, την ανάγκη να εφαρμόζουν οι προμηθευτές τα υψηλότερα πρότυπα ποιότητας, υγείας, ασφάλειας και περιβαλλοντικά πρότυπα σύμφωνα με την ευρωπαϊκή πιστοποίηση και τα πρότυπα που καθορίζονται στο πλαίσιο διαδικασίας διαλόγου με όλους τους σχετικούς ενδιαφερόμενους φορείς· τονίζει περαιτέρω την ανάγκη ελαχιστοποίησης του κόστους μεταφοράς στην αλυσίδα εφοδιασμού· πιστεύει ότι οι δημόσιοι διαγωνισμοί θα πρέπει να λαμβάνουν υπόψη τα στοιχεία αυτά· 8. επισημαίνει ότι η ανάπτυξη των υπεράκτιων ανανεώσιμων πηγών ενέργειας αποτελεί ιδανική ευκαιρία για τις εξόχως απόκεντρες περιοχές και τα νησιά να απαλλάξουν το ενεργειακό τους μείγμα από τις ανθρακούχες εκπομπές και να μειώσουν δραστικά την εξάρτησή τους από τις εισαγωγές ορυκτών καυσίμων· ζητεί να ενισχυθεί η πρωτοβουλία «Καθαρή ενέργεια για τα νησιά της ΕΕ», με ιδιαίτερη έμφαση στις υπεράκτιες ανανεώσιμες πηγές ενέργειας· υπενθυμίζει ότι τα νησιά πλήττονται ιδιαίτερα από την άνοδο της στάθμης της θάλασσας· 9. καλεί την Επιτροπή να διενεργήσει, το συντομότερο δυνατό, εκτίμηση επιπτώσεων που θα διευκρινίζει τις οικονομικές και κοινωνικοοικονομικές επιπτώσεις των ανανεώσιμων πηγών ενέργειας, με ιδιαίτερη έμφαση στις υπάρχουσες θέσεις εργασίας και τις θέσεις εργασίας που θα δημιουργηθούν με την ανάπτυξη δυναμικότητας 300-450 GW έως το 2050·
(16)
SWD(2020)0176.